**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **13. apríla 2021 so začiatkom o 15.00 h**

**Prítomní členovia Správnej rady:** Alena Mezeiová , Jozef Tuhovčák, Árpád Korpás,Peter Mestický**,** Ladislav Mikuš

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

**Program:**

1. **Výročná správa o činnosti a hospodárení TASR za rok 2020**
2. **Rôzne**

**UZNESENIE č. 01/13/04/2021:**

Členovia SR TASR schválili program zasadnutia:

ZA: A. Mezeiová PROTI: 0 ZDRŽAL SA: 0

 J. Tuhovčák

 Á. Korpás

 P. Mestický

 L. Mikuš

**Uznesenie bolo prijaté.**

1. **Výročná správa o činnosti a hospodárení TASR za rok 2020**

 Ako uviedol GR TASR V. Puchala*, Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky. Agentúra priniesla celistvé informácie o dianí na Slovensku i v zahraničí. Spravodajstvo agentúry bolo vyvážené, slobodné a nezávislé, pripravované prostredníctvom kvalifikovanej pracovnej sily a bez ohľadu na komerčnú hodnotu informácie.*

 *TASR vydala v hodnotenom období 262 677 multimediálnych správ. V slovnom spravodajstve priniesla 146 055 správ, vydala 13 529 zvukov, 97 370 fotografií a 5 723 videospráv.*

 *Pandémia COVID-19 ovplyvnila nielen tematické priority, ale i samotný systém práce a života tlačovej agentúry. TASR prinášala aj v najzložitejšom období pandémie kontinuálne informácie o dianí a Slovensku i v zahraničí. Redaktori pracovali v teréne, získavali informácie, fotografie, robili zvuky a živé prenosy. Manažment strachu a zabezpečenie ochrany života a zdravia ľudí pri práci boli spolu s kvalitou spravodajstva nosnými agendami redakcií a manažmentu.*

 *Pandémia zvýraznila postavenie a dôležitosť tlačových agentúr, ktoré dokážu garantovať kvalitné a rýchle správy, postavené na faktoch a jasných zdrojoch. Kríza potvrdila potrebu kvalifikovaných redaktorov, ktorí dokážu odlíšiť podstatné od balastu, informácie od dezinformácií, vedia nájsť primeraný pomer medzi dostatkom správ a šírením paniky.*

 *Záujem o informácie z produkcie Tlačovej agentúry Slovenskej republiky počas krízy stúpol. Napriek poctivej práci mnohých médií možno konštatovať, že väčšina mediálnych spoločností čerpala informácie o pandémii COVID-19 z TASR. Je to aj vďaka tomu, že TASR má zmluvy so zahraničnými agentúrami a kvalifikovaných zahraničných redaktorov, TASR má pokryté regióny Slovenska, TASR má nonstop službu a vydáva správy 24/7, čo nemá žiadne iné médium.*

 *TASR vydáva správy nielen v slovenčine, ale aj v angličtine, ktoré sú hlavným zdrojom o dianí na Slovensku pre ambasády, zahraničných investorov. Pre najväčšiu národnostnú menšinu prináša agentúra správy v maďarskom jazyku.*

 *Prvé príznaky vírusu COVID-19 zaznamenala TASR v svojom spravodajstve už na sklonku roku 2019 prostredníctvom správ zo zahraničných spravodajských agentúr. Od januára 2020, ale hlavne od polovice februára 2020 začala byť táto téma európskou a neskôr i domácou témou na Slovensku.*

 *V roku 2019 vydala TASR v domácom a zahraničnom servise v kategórii „zdravie“ 2 652 správ, v roku 2020 počet správ stúpol na 14 149.*

 *Na základe Smernice vlády SR, ktorou sa ustanovuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu, mimoriadnej situácie alebo stupňa teroristického ohrozenia na území Slovenskej republiky schválenou uznesením vlády 572 z 13. decembra 2017,  je TASR subjektom zaradeným do systému vyrozumenia v prípade vzniku krízových situácií.*

 *TASR zaznamenala okrem dominantnej témy, koronakrízy, aj všetky podstatné udalosti doma i v zahraničí, v politike, ekonomike, kultúre či športe. Priestor dostali volebné kampane politických strán v úvode roka na princípe rovností šancí, voľby do NR SR, vytvorenie novej vlády, volebný program, iniciatívy polície a NAKA, súdne procesy, dianie v parlamente, voľba generálneho prokurátora, ekonomické balíky pomoci, plán obnovy, protesty v Bielorusku, voľby v USA, Brexit, témy z regiónov Slovenska, agendy z inštitúcií Európske únie, ale i dianie svetového pohára, v ktorom redaktori sledovali úspechy Petry Vlhovej.*

 *V roku 2020 dosiahla TASR celkové výnosy vo výške 5 092 415 EUR, čo v porovnaní s rokom 2019 predstavuje pokles vo výške 135 672 EUR.*

 *Náklady celkom (bez daní z príjmov) boli vynaložené vo výške 4 989 269 EUR. V porovnaní s rokom 2019 náklady klesli o 213 856 EUR.*

 *Na základe uvedených ukazovateľov TASR vykázala kladný hospodársky výsledok vo výške 98 241,58 EUR.*

 *Na základe údajov z finančného výkazu o plnení rozpočtu vyplýva, že celkové príjmy boli vykázané vo výške 5 910 612 EUR, výdavky dosiahli výšku 5 542 453 EUR a konečný prebytok bol vykázaný vo výške 368 159 EUR.*

 *Ekonomické dôsledky krízy začala agentúra riešiť už na konci marca, kedy manažment rozhodol o optimalizácii nákladov. Agentúra zrušila 7 pracovných miest a vyplatila odstupné. Zrušilo sa obsadenie ďalších 4 plánovaných miest, zastavila sa spolupráca s mnohými externými prispievateľmi. V druhom polroku sa znížil počet ľudí o jedného zamestnanca. Optimalizácia pomohla nielen v hospodárení roku 2020, ale stala sa základom pre šetrenie v roku 2021.*

 *Obchodné oddelenie sa zložito vyrovnávalo s požiadavkami odberateľov na zníženie cien na obdobie krízy, došlo k výpovedi niektorých menších odberateľov v dôsledku krízy.*

 *Tržby z predaja agentúrnych produktov a služieb, zastrešené Úsekom obchodu a marketingu, zaznamenali v roku 2020 oproti predošlému roku pokles. Vo finančnom vyjadrení dosiahla agentúra tržby vo výške 2 421 048 EUR, čo v porovnaní s predchádzajúcim rokom predstavuje pokles o šesť percent (154 624 EUR).*

 *Krízu vníma TASR aj ako príležitosť, aby médiám ponúkla ešte lepšie služby a zaplnila priestor po znižovaní počtov ľudí v redakciách.*

 *TASR podpísala dohodu s francúzskou agentúrou AFP a spolu s touto treťou najväčšou svetovou agentúrou odhaľuje od januára 2020 hoaxy a nepravdivé informácie, s dôrazom na tie, ktoré sa týkajú Slovenska, alebo rezonovali na sociálnych sieťach a profiloch našich občanov či skupín.*

 *Domáca redakcia posilnila informácie o dianí v regiónoch. Koronakríza na jar a v lete 2020 zvýšila záujem o spoznávanie Slovenska, na čo reflektovalo aj spravodajstvo TASR. Agentúra pripravila letný seriál LETO2020, neskôr ZIMA2020, v ktorom prinášala verejnosti informácie o zaujímavých, často menej známych lokalitách, atrakciách od západu až po východ Slovenska.*

 *TASR v závere júna 2020 prevzala spoločnosť Teraz Media, a.s. a stala sa jej 100 % vlastníkom. Eliminovala sa tým prítomnosť súkromného kapitálu vo verejnoprávnom priestore.*

 *Generálny riaditeľ TASR Vladimír Puchala na zasadnutí Správnej rady 23. júna 2020 informoval jej členov o zámere TASR v súlade s § 4 ods. 2 zákona o TASR, obsahom ktorého je  nadobudnutie akcií spoločnosti TERAZ MEDIA, a.s. vo výške 50 % od akcionára IMPRE MEDIA, v dôsledku čoho sa TASR stane jediným akcionárom dcérskej spoločnosti TERAZ MEDIA, a.s.*

 *Správna rada bola oboznámená s obsahom návrhu súvisiacich dokumentov a následne jednohlasne prijala uznesenia, ktorými schválila zámer i procesný postup akvizície.*

 *Rozhodnutím jediného akcionára boli vytvorené nové orgány spoločnosti z radov zamestnancov TASR, ktorí funkcie v predstavenstve a dozornej rade vykonávajú bezodplatne. Teraz Media, a.s. patrí verejnoprávnej agentúre a jej hlavným poslaním je prinášať rýchle, faktické a vyvážené informácie pre koncových užívateľov: občanov prostredníctvom webov, mobilných aplikácií, živých prenosov, televíznych diskusných relácií.*

 *Tablet TV prešla rebrandingom a premenovala sa na TASR.TV s cieľom lepšieho využitia synergie a značky TASR. TASR.TV prináša živé prenosy podujatí, ktoré dosahujú cez pol milióna videní, buduje svoj you tube kanál a patrí k významným producentom živých prenosov tlačových konferencií, ale i vlastných relácií a prenosov pre štátne inštitúcie.*

 *Živé prenosy sú dostupné na stránke* [*www.tasr.sk*](http://www.tasr.sk) *aj s embed kódom. V tejto sekcii je možnosť pre odberateľov použiť embed a ponúknuť živé vysielanie na svojom webe. Projekt je v beta verzii, agentúra ho plánuje v budúcnosti sprístupniť ako nový agentúrny produkt.*

 *Synergia TASR a TM sa ukázala ako efektívna aj pri postupnom budovaní živých prenosov z regiónov, kde naďalej pokračuje technologické a personálne zahusťovanie jednotlivých oblastí.*

 *Záujem o faktické informácie z dobrých zdrojov potvrdzovala návštevnosť teraz.sk, ktorý v apríli podľa IAB monitora dosiahol viac ako milión unikátnych návštevníkov. Živé prenosy tlačových konferencií TASR.TV dosahovali stotisícové videnia. Priemerná návštevnosť portálu Teraz.sk bola v druhom polroku, rovnako ako v prvom polroku 2020, na úrovni takmer 740 000 reálnych užívateľov mesačne podľa AIM monitora (900 000 používateľov podľa Google Analytics), čo sú historicky najvyššie čísla.*

 *TASR.TV odvysielala viac ako 675 živých prenosov z terénu, ktoré spolu prekonali hranicu 10 miliónov zhliadnutí a dosah 30 miliónov. Najsledovanejšie zaznamenali cez pol milióna videní.*

 *TASR pokračovala v inováciách. Uskutočnila rekonštrukciu bulletinov, ktoré posiela pravidelným odberateľom. Proces prípravy bulletinov bol automatizovaný prostredníctvom špeciálnej aplikácie. TASR pripravuje bulletiny v slovenskom i anglickom jazyku. Odberateľmi anglických bulletinov je väčšina ambasád akreditovaných na Slovensku.*

 *Elektronická fakturácie je ďalším krokom k zefektívňovaniu a automatizácii procesov.*

 *TASR garantovala výučbu dvojsemestrálneho predmetu Agentúrna žurnalistika I a Agentúrna žurnalistika II na UCM v Trnave. Výučbu zabezpečoval manažment a vedúci redaktori TASR.*

 *V technologickej oblasti čelí agentúra viacerým výzvam. Najvážnejšou je zastaraný redakčný systém. TASR nezískala kapitálové prostriedky na jeho obstaranie od MK SR ani od MF SR, a to aj napriek opakovanej žiadosti a štúdii uskutočniteľnosti, ktorá mala súhlasné stanovisko aj od vtedajšieho Úradu podpredsedu vlády pre informatizáciu. Na základe tejto skutočnosti pristúpila TASR k príprave a obstaraniu minimalistickej verzie projektu, ktorá by vyriešila aspoň základnú havarijnú situáciu : systému pre tvorbu správ z externého prostredia, editovanie a prezentáciu správ odberateľom. Náklady na projekt musí TASR znášať z vlastných príjmov, vrátane hardwérového vybavenia.*

 *TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb a v zmysle ustanovení tohto zákona musí garantovať požiadavky na zabezpečenie kybernetickej bezpečnosti.*

 *TASR sa zapojila do výzvy CEF Telecom (CEF-TC-2020-2) zameranej na kybernetickú bezpečnosť. Agentúra podala projekt pod názvom "TASR Strategic Defense Upgrade". Obsah bezpečnostných opatrení, štruktúru bezpečnostnej dokumentácie a rozsah všeobecných bezpečnostných opatrení ustanovuje vyhláška NBÚ č. 362/2018.*

 *TASR ja zaradená ako povinný subjekt v zákone bez toho, aby bolo riešené financovanie bezpečnostnej štruktúry. TASR je verejnoprávny subjekt, ktorý má od štátu prostriedky na plnenie úloh vo verejnom záujme. Takáto konkrétna úloha sa v zákone nenachádza.*

 *TASR vstúpila do spoločného projektu s nemeckou DPA a francúzskou AFP s názvom “A Home for Europe’s Agencies - Feasibility Study on the Establishment of a joint Newsroom of European News Agencies in Brussels”. Cieľom projektu je vybudovať spoločný newsroom tlačových agentúr v Bruseli, ktorý by garantoval kvalitné podmienky pre zúčastnené agentúry pri informovaní o dianí v európskych inštitúciách. TASR uskutočnila sériu priamych rokovaní s generálnym riaditeľom DPA Petrom Kropschom k tejto téme a stala sa strategickou súčasťou tohto projektu.*

 *V oblasti inovácií pripravila agentúra projekt produktov zaznamenávaných dronom. V závere roka TASR riešila administráciu a technologickú stránku problému, vrátané konzultácií a kooperácie s Dopravným úradom SR. Prevádzku dronu chce agentúra začať na jar roku 2021.*

 *TASR bola v hodnotenom období súčinná v trestnom konaní a na základe žiadosti vyšetrovateľa poskytla všetky požadované vysvetlenia a informácie. Vyšetrovanie pokračuje. Agentúra odmietla akékoľvek spochybňovanie svojej transparentnosti. TASR je zodpovedne spravovaná spoločnosť s dobrým kreditom medzi verejnosťou i odberateľmi, nepodlieha tlaku a vykonáva svoju prácu slobodne a nezávisle.*

 *Produkty TASR odoberajú napriek krízovým časom všetky relevantné médiá na Slovensku a významné zahraničné agentúry. Žiaden veľký klient neodstúpil od zmluvy s TASR, ktorá je dnes agentúrou prvej voľby. TASR má povesť dobrej značky a správy agentúry sú považované za férové, kvalitné informácie, ktoré slúžia aj ako protiváha nekontrolovaným informáciám na sociálnych sieťach.*

Predsedníčka SR TASR A. Mezeiová sa poďakovala V. Puchalovi za odprezentovanie hodnotenia a otvorila diskusiu. V nej členovia SR TASR ocenili hospodársky výsledok agentúry v náročnom roku, ako aj fakt, že V. Puchalovi sa podarilo naplniť ďalšie z jeho cieľov, ktoré si určil v Projekte riadenia agentúry pri svojej kandidatúre v roku 2017 – nový redakčný systém a prevzatie 100-percentnej kontroly nad dcérskou spoločnosťou TERAZ MEDIA, a.s.

Následne A. Mezeiová predložila návrh na uznesenie:

**UZNESENIE č. 02/13/04/2021:**

Správna rada TASR prerokovala a schválila Výročnú správu o činnosti a hospodárení TASR za rok 2020 a poveruje predsedníčku SR TASR A. Mezeiovú, aby ju predložila Národnej rade Slovenskej republiky.

ZA: A. Mezeiová PROTI: 0 ZDRŽAL SA: 0

 J. Tuhovčák

 Á. Korpás

 P. Mestický

 L. Mikuš

**Uznesenie bolo prijaté.**

A.Mezeiová predložila ďalší návrh na uznesenie:

**UZNESENIE č. 03/13/04/2021:**

Správna rada TASR súhlasí, aby v zmysle § 7 Zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov hospodársky výsledok za rok 2020, t. j. zisk po zdanení vo výške 98 241,58 EUR, bol prevedený do rezervného fondu.

Výška rezervného fondu dosiahne týmto sumu 425 807,26 EUR.

ZA: A. Mezeiová PROTI: 0 ZDRŽAL SA: 0

 J. Tuhovčák

 Á. Korpás

 P. Mestický

 L. Mikuš

**Uznesenie bolo prijaté.**

A.Mezeiová predložila ďalší návrh na uznesenie:

**UZNESENIE č. 04/13/04/2021:**

Správna rada TASR prerokovala a prijala Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2020 podľa § 5 ods.11 písm. c) zákona č. 385/2008 Z.z. o Tlačovej agentúre Slovenskej republiky a o zmene niektorých zákonov.

ZA: A. Mezeiová PROTI: 0 ZDRŽAL SA: 0

 J. Tuhovčák

 Á. Korpás

 P. Mestický

 L. Mikuš

**Uznesenie bolo prijaté.**

1. **Rôzne**

**UZNESENIE č. 05/13/04/2021:**

Správna rada v súlade so Zákonom č. 385/2008 Z. o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 3-násobku mesačnej mzdy vzhľadom na pozitívne hospodárske výsledky agentúry a kvalitu plnenia úloh.

ZA: A. Mezeiová PROTI: 0 ZDRŽAL SA: 0

 J. Tuhovčák

 Á. Korpás

 P. Mestický

 L. Mikuš

**Uznesenie bolo prijaté.**

Členovia Správnej rady sa dohodli na najbližšom termíne rokovania 18. mája 2021 o 15:00.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 13. apríla 2021

Zapísala:

 Alena Mezeiová v.r.